પોળના રહીશોની વાત કરીએ તો દિવાળી તેમની માટે હાલ પણ સામૂહિક તહેવાર જ છે. પખાલીની પોળના રહેવાસી ભાવિની કલાથિયાએ કહ્યું હતુ કે, ‘પોળના લગભગ તમામ રહેવાસીઓ દિવાળી સ્પેશિયલ વાનગીઓ લગભગ 5 દિવસ પહેલાથી જ બનાવવાનું શરુ કરી દે છે. પહેલા આ વાનગીઓ વધારે પ્રમાણમાં બનાવાતી હતી. કારણકે અગાઉ મહેમાનો વધુ આવતા. તેમજ આસપાસના રહીશો અને પાડોશીઓને પણ આ તમામ વાનગીઓ મોકલવામાં આવતી. આ પરંપરા પોળમાં હજુ જીવંત છે. જોકે વાનગીઓનો પ્રકાર બદલાયો છે. હાલની પેઢી વધુ સ્વાસ્થ્યવર્ધક વાનગીઓ તરફ વળી છે.’